《秋胡行 其二》
南北朝·颜延之

燕居未及好，良人顾有违。脱巾千里外，结绶登王畿。

戒徒在昧旦，左右来相依。驱车出郊郭，行路正威迟。

存为久离别，没为长不归。

作者简介：颜延之（384～456年），字延年，南朝宋文学家。祖籍琅邪临沂（今山东临沂）。曾祖含，右光禄大夫。祖约，零陵太守。父显，护军司马。少孤贫，居陋室，好读书，无所不览，文章之美，冠绝当时，与谢灵运并称“颜谢”。嗜酒，不护细行，年三十犹未婚娶。